Document ID: 32003R0761

Uredba Komisije (ES) št. 761/2003
z dne 30. aprila 2003
o odobritvi postopkov preverjanja skladnosti s standardi trženja, ki se uporabljajo za sveže sadje in zelenjavo in se pred uvozom v Skupnost opravijo v Indiji
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo Komisije (ES) št. 47/2003 [2], in zlasti člena 10 Uredbe,
ob upoštevanju naslednjega:
(1) Člen 7 Uredbe Komisije (ES) št. 1148/2001 z dne 12. junija 2001 o pregledih skladnosti s standardi trženja, ki se uporabljajo za sveže sadje in zelenjavo [3], kakor je bila nazadnje spremenjena z Uredbo (ES) št. 408/2003 [4], določa pogoje za odobritev postopkov pregleda, ki jih izvedejo nekatere tretje države, ki to zahtevajo pred uvozom v Skupnost.
(2) 31. decembra 2001 so indijske oblasti poslale Komisiji zahtevo za odobritev postopkov pregleda, ki jih izvaja Direktorat za trženje in pregled (DMI), za katero je odgovoren svetovalec za kmetijsko trženje (AMA) indijskega ministrstva za kmetijstvo. Ta zahteva navaja, da ima DMI potrebno osebje, opremo in objekte za opravljanje pregledov, da uporablja metode, ki so enake tistim iz člena 9 Uredbe (ES) št. 1148/2001, in da sveže sadje in zelenjava, izvožena iz Indije v Skupnost, izpolnjuje standarde trženja Skupnosti ali standarde, ki so vsaj enakovredni.
(3) Podatki, ki so jih države članice poslale Komisiji, kažejo, da je bila v letih med 1997 in 2000 pogostost neskladnosti s standardi trženja pri uvozih svežega sadja in zelenjave iz Indije sorazmerno nizka.
(4) Predstavniki indijskih inšpekcijskih organov so se pridružili mednarodnim posvetovanjem o standardih trženja za sadje in zelenjavo znotraj delovne skupine o standardizaciji pokvarljivih živil in razvoju kakovosti Ekonomske komisije OZN za Evropo (UNECE).
(5) Zato naj bi se odobrila preverjanja skladnosti, ki jih izvede Indija, z začetkom veljavnosti od datuma izvajanja postopka za upravno sodelovanje iz člena 7(8) Uredbe (ES) št. 1148/2001.
(6) Ukrepi, predvideni s to uredbo, so v skladu z mnenjem Upravljalnega odbora za sveže sadje in zelenjavo -
SPREJELA NASLEDNJO UREDBO:
Člen 1
Pregledi skladnosti s standardi trženja, ki se uporabljajo za sveže sadje in zelenjavo in jih Indija opravi pred uvozom v Skupnost, so odobreni skladno s členom 7 Uredbe (ES) št. 1148/2001.
Člen 2
Podrobnosti uradne oblasti in inšpekcijskega organa v Indiji iz drugega pododstavka člena 7(2) Uredbe (ES) št. 1148/2001, so navedene v Prilogi I k tej uredbi.
Člen 3
Potrdila iz drugega pododstavka člena 7(3) Uredbe (ES) št. 1148/2001, izdana po pregledih iz člena 1 te uredbe, morajo biti izdelana na obrazcih skladno z vzorcem iz Priloge II k tej uredbi.
Člen 4
Ta uredba začne veljati 20. dan po objavi v Uradnem listu Evropske unije.
Uporabljati se začne z datumom objave v seriji C Uradnega lista Evropske unije obvestila iz člena 7(8) Uredbe (ES) št. 1148/2001, v zvezi z vzpostavitvijo upravnega sodelovanja med Skupnostjo in Indijo.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. aprila 2003

Labels: 3
17
18